C 349/164
RO
Jurnalul Oficial al Uniunii Europene
29.9.2023
3.5.
De asemenea, CESE consideră că experiența recentă subliniază cât de importantă este organizarea, într-un interval de timp foarte scurt, a transferului unei bănci aflate în dificultate către o altă bancă.
Ca atare, este important să se garanteze că acest cadru de reglementare oferă condiții adecvate pentru astfel de transferuri, întrucât ele trebuie să aibă loc fără a parcurge procedurile de diligență obișnuite, iar implicațiile tranzacțiilor sunt imense și incerte.
În plus, experiența dobândită până în prezent a arătat că este nevoie de un regim special general atunci când o bancă este supusă rezoluției, ceea ce facilitează integrarea băncii în noul grup în cel mai eficient mod cu putință.
3.6.
Integrarea și gestionarea unei bănci care face obiectul rezoluției reprezintă un proces complex, iar etapele și cerințele de reglementare trebuie raționalizate.
Diversele autorități implicate ar trebui să fie în măsură să-și coordoneze în mod corespunzător rolurile respective în cadrul proceselor de reglementare sau în cadrul procedurilor de aprobare accelerată a măsurilor de gestionare a crizelor.
În plus, este fundamental să se garanteze că astfel de transferuri se pot efectua și la nivel transfrontalier în UE, oricând este necesar.
3.7.
CESE apreciază că Comisia a extins protecția SGD la depozitele autorităților publice și că urmărește o armonizare sporită a instrumentelor de protecție a depozitelor în întreaga UE.
Protejându-i atât pe cei care economisesc, cât și pe deponenții persoane fizice și pe micii deponenți în cazul intrării în dificultate a unei bănci, asigurarea depozitelor reduce la minimum riscul de evaziune în depozite și combate riscul de contagiune.
CESE consideră că această asigurare a depozitelor ar trebui adaptată în anumite cazuri pentru a-i lua în considerare pe deponenții aflați într-o situație economică fragilă, cum ar fi persoanele cu handicap sau cele cu boli de lungă durată.
Întrucât fondurile de asigurare a depozitelor DIF finanțate și organizate corespunzător sunt esențiale, armonizarea sporită propusă de Comisie va fi cu siguranță benefică.
3.8.
CESE observă că unul dintre principalele obiective ale propunerii Comisiei este de a extinde domeniul de aplicare al rezoluției, în cazul în care această soluție ar fi luată în considerare în conformitate cu interesul public.
Lichidarea poate avea loc numai dacă: (i) poate îndeplini – mai eficient decât rezoluția – obiectivele stabilite de Directiva privind redresarea și rezoluția instituțiilor bancare pentru rezoluția în sine; și (ii) nu este necesar să fie utilizate fonduri publice.
3.9.
CESE înțelege pe deplin abordarea Comisiei, logica sa de reglementare și obiectivele pe termen lung.
În același timp, CESE subliniază necesitatea unei abordări pragmatice – așa cum au demonstrat recentele crize bancare din SUA – în demersul de reglementare, a utilizării celor mai eficiente instrumente disponibile, implicațiile practice ale acțiunilor întreprinse, cooperarea necesară între părțile interesate, viteza de execuție și, în sfârșit, resursele financiare care trebuie utilizate pentru a pune în aplicare instrumentele alese de gestionare a crizelor.
3.10.
CESE consideră că rezoluția ar putea să nu fie totdeauna soluția cea mai convenabilă pentru a proteja pe deplin ecosistemele economice în care funcționează o bancă în dificultate, în special o bancă- mică sau mijlocie.
Trebuie observat că, în cazul băncilor mici și mijlocii, rezoluția s-ar putea dovedi, de fapt, mai costisitoare decât alte forme de intervenție, în special la nivelul – adesea limitat – local unde funcționează banca.
În acest sens, CESE sugerează că cota de piață a băncilor mijlocii, mici și locale, fără activitate transfrontalieră, ar putea fi evaluată în raport cu cota de piață națională generală, și nu la nivel regional, în cadrul statelor membre.
3.11.
CESE consideră că întregul pachet CMDI ar trebui să fie coordonat în mod corespunzător cu revizuirea preconizată a Comunicării din 2013 privind ajutoarele de stat (6) în sectorul bancar, care a jucat un rol în declanșarea actualei situații de imprevizibilitate în ceea ce privește activarea sau nu a rezoluției.
Adoptarea propunerilor de reglementare privind CMDI fără a cunoaște normele privind ajutoarele de stat ar putea însemna că sunt puse în aplicare propuneri care pot fi incompatibile cu legislația privind ajutoarele de stat.
3.12.
Ca observație generală, CESE reiterează importanța respectării principiului proporționalității, pentru a elabora reglementări capabile să-și îndeplinească obiectivele fără a afecta excesiv interesele băncilor mici, mijlocii și locale.
De asemenea, și principiul proporționalității ar trebui luat în considerare în realizarea EIP, mai ales în cazul băncilor locale, care nu prezintă riscuri pentru stabilitatea financiară.
(6)
Comunicarea Comisiei privind aplicarea, de la 1 august 2013, a normelor privind ajutoarele de stat pentru măsurile de sprijin în favoarea băncilor în contextul crizei financiare („Comunicarea privind sectorul bancar”) (JO C 216, 30.7.2013, p. 1).